देश में महिलाओं और बच्चियों के प्रति अपराधों में लगातार वृद्धि हो रही है। हालत यह है कि मासूम बच्चियों तक को वासना के भूखे भेड़िए अपना निशाना बना रहे हैं। देश का ऐसा कोई कोना नहीं है जहां से दरिंदगी की खबरें न आती हों। कहीं-कहीं तो महिलाएं एवं बच्चियों के साथ दुष्कर्म के मामले इतने वीभत्स और अपराध इतने घिनौने होते हैं कि उसके बारे में सोचने मात्र से ही रोंगटे खड़े हो जाते हैं। ऐसी घटनाओं को बताने के लिए हमारे पास शब्द नहीं होते। हाल ही में दो ऐसी घटनाएं हुई हैं जिन्होंने पूरे देश को हिलाकर रख दिया है। पहली घटना है जम्मू के कठुआ की और दूसरी है यूपी के उन्नाव की। कठुआ में गत जनवरी में आठ साल की एक बच्ची के साथ पहले सामूहिक दुष्कर्म किया गया और फिर उसकी हत्या कर दी गई। जबकि उन्नाव में भाजपा के विधायक पर एक नाबालिग लड़की का रेप करने का आरोप है।